Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 39/15/7710	Stará Ľubovňa, 21.4.2015
EEČ : 2-59-13-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 50,00 € 
b.	Peňažná suma určená na všeobecne prospešné účely: 25,00 € 
c.	Konkrétny adresát peňažnej sumy určenej na všeobecne prospešné účely: Občianske združenie Priatelia hradu Ľubovňa ul. Zámocká č. 22 XXXXX 
d.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ St.Ľubovňa pod spisovou značkou ORP-5/DI-SL-2015.
dňa 13.12.2014 o 17.30 hod. viedol motorové vozidlo zn. Ford Ka, EČ SL 528 AT v meste XXXXX smerom z Nám. Sv. Mikuláša na Novú Ľubovňu, kde pri Penzióne Gurmen narazil predným ľavým rohom vozidla do chodca XXXXX, ktorý prechádzal po priechode pre chodcov, ktorý pri dopravnej nehode utrpel pohmoždenie hlavy v čelovej oblasti, pohmoždenie tváre vľavo, pohmoždenie krčnej oblasti chrbtice, tržnú ranu ľavého predlaktia, pohmoždenie a odreniny pravého kolena, ktoré zranenie  si podľa znaleckého posudku vyžiadalo liečenie v trvaní 4 týždňov

Odôvodnenie: 
Uznesením povereného príslušníka PZ, Okresného dopravného inšpektorátu XXXXX sp. zn. ORP-5/DI-SL-2015 zo dňa 22.01.2015 bolo podľa § 199 ods. 1 Trestného poriadku začaté trestné stíhanie  a súčasne podľa § 206 ods. 1 Trestného poriadku vznesené obvinenie   XXXXX pre prečin ublíženia na zdraví  podľa § 158  Trestného zákona. 

Podľa ustanovení § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 158 Trestného zákona možno za prečin  ublíženia na zdraví  uložiť trest odňatia slobody až na jeden rok.

Po skončení vyšetrovania poverený príslušník PZ predložil na tunajšiu okresnú prokuratúru dňa 09.03.2015 vyšetrovací spis s návrhom na  podanie obžaloby, s ktorým sa dozorujúci prokurátor nestotožnil.

 Keďže boli splnené podmienky,   Okresnému súdu v XXXXX, so súhlasom dozorujúceho prokurátora zo dňa 10.03.2015 bol odstúpený vyšetrovací spis na vykonanie mediácie.

 Následne  bola na Okresnom súde v XXXXX vykonaná mediácia , počas ktorej obvinený a   poškodený, štatutárny zástupca VšZP po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku. Obvinený slobodne, vážne a určito vyhlásil, že spáchal skutok, za ktorý je trestne stíhaný, svoje konanie oľutoval a dňa 30.03.2015 uzatvoril s poškodenými dohodu o uzatvorení zmieru. 

	Z uzatvorenej dohody je zrejmé, že nárok na náhradu škody si  poškodený od obvineného  neuplatňuje.   Majetkovú a inú škodu si bude uplatňovať u poisťovne Kooperatíva a.s. . Poškodená VšZP a.s. si bude nárok za poskytnutú zdravotnú starostlivosť uplatňovať taktiež u poisťovne  Kooperatíva.a.s. Bratislava. Od obvineného si žiadnu škodu neuplatňuje. 

	Obvinený  XXXXX zložil na  všeobecne prospešné účely sumu vo výške 50,- €. 	 Obvinený určil za adresáta peňažnej sumy stanovenej pre všeobecne prospešné účely Občianske združenie "Priatelia hradu Ľubovňa" ul. Zámocká č. 22 XXXXX. 
 Zo sumy 50,- € patrí štátu na peňažnú pomoc obetiam trestnej činnosti 50 %-ný podiel t.j. 25,- €. 

Zo zápisnice o výsluchu obvineného  vyplýva,  že  obvinený XXXXX   je študentom 3. ročníka SOŠT XXXXX,  je  nemajetný. Taktiež uviedol, že dopravnú nehodu včas nahlásil poisťovni. Táto skutočnosť vyplýva tiež z oznámenia   poisťovne Kooperatíva, a.s. , ktoré je súčasťou vyšetrovacieho spisu. Z miesta  trvalého bydliska  je  hodnotený kladne, školou je hodnotený ako priemerný žiak.  Podľa odpisu z registra trestov  doposiaľ nebol súdne trestaný, vo výpise z evidenčnej karty vodiča nemá  záznam za priestupky v doprave.

	Vzhľadom na skutočnosť, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely, je primeraná osobným a majetkovým pomerom obvineného, ako aj závažnosti spáchaného trestného činu.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Pitoňák
prokurátor